हिसार. भिवानी के बाद हिसार में भी भाजपा के जिलाध्यक्ष का फैसला नहीं हो सका। जाट धर्मशाला में आयोजित चुनावी बैठक में पार्टी के वरिष्ठ नेता श्रीनिवास गोयल के नाम पर तकरीबन सहमति बन चुकी थी, मगर वित्तमंत्री कैप्टन अभिमन्यु के समर्थकों ने चुनाव का बहिष्कार कर दिया।
ऐसे में चुनाव अधिकारी राजीव जैन ने प्रदेशाध्यक्ष सुभाष बराला से टेलीफोन पर बातचीत करने के बाद चुनाव स्थगित कर दिया। अब पार्टी हाईकमान हिसार के अध्यक्ष का फैसला करेगा। सूत्रों के अनुसार चुनाव टलने की बड़ी वजह यह है कि कैप्टन अभिमन्यु प्रशासनिक पकड़ के बाद अब संगठन पर मजबूत पकड़ चाहते हैं। वह पार्टी के शिक्षा प्रकोष्ठ के प्रदेश संयोजक प्रो. मंदीप मलिक को जिलाध्यक्ष की कुर्सी पर बिठाना चाहते हैं। एक पखवाड़े पहले जब पार्टी के चुनाव पर्यवेक्षक अरविंद यादव नेताओं और कार्यकर्ताओं का मन टटोलने हिसार आए थे, तब कुछ कार्यकर्ताओं ने मलिक का नाम भी लिया था।
यादव ने कुल 103 कार्यकर्ताओं से बातचीत की थी। उस वक्त जिला के अधिकतर कार्यकर्ताओं ने वर्तमान अध्यक्ष एवं मुख्य संसदीय सचिव डॉ. कमल गुप्ता को दोबारा कमान सौंपने का सुझाव दिया था। उनके बाद पार्टी के अंत्योदय प्रकोष्ठ के प्रदेश संयोजक श्रीनिवास गोयल का नाम सबसे अधिक सुझाया गया था। इसके बाद जिला महामंत्री सुरेंद्र पूनिया, प्रो. मंदीप मलिक और सुजीत कुमार का नाम आया था।
चूंकि पार्टी नीति के हिसाब से डॉ. कमल दो पदों पर नहीं रह सकते, इसलिए उनका नाम कट गया। ऐसे में चार प्रमुख दावेदार बच गए थे। बुधवार की सुबह इन चारों नेताओं पर विचार-विमर्श के लिए बैठक तय हुई थी। इसमें 22 मंडलों के अध्यक्षों और मंडल प्रतिनिधि के अलावा प्रकोष्ठ प्रभारी, प्रदेश कार्यसमिति सदस्य आमंत्रित थे। बैठक में मंत्री कविता जैन के पति एवं चुनावी प्रभारी राजीव जैन, पार्टी पर्यवेक्षक अरविंद यादव, सीपीएस एवं विधायक डॉ कमल गुप्ता, श्रीनिवास गोयल, पूर्व मंत्री प्रो. छत्रपाल सिंह, दोनों महामंत्री सुरेंद्र पूनिया व सुजीत कुमार समेत कई वरिष्ठ नेता पहुंच गए। यह बैठक तब विवादों में आ गई, जब नारनौंद के चारों खंडों के अध्यक्ष और प्रतिनिधि सदस्यों के अलावा कैप्टन अभिमन्यु के भतीजे अजय सिंधु, मंदीप मलिक, रवि सैनी, योगेश सिहाग, पवन खारिया और जोगीराम सिहाग समेत कई वरिष्ठ नेता बैठक में नहीं पहुंचे। ये लोग जाट धर्मशाला जाने के बजाय पीएलए स्थित कैप्टन आवास पर बैठे रहे। दूसरी तरफ धर्मशाला में बाकी विचार-विमर्श के बाद श्रीनिवास गोयल पर लगभग सहमति बना ली गई। उनका नाम भी प्रस्तावित कर दिया गया। तभी धर्मशाला प्रांगण में अचानक माहौल बदल गया। कुछ ही मिनटों में सभी बड़े नेता अचानक उठकर धर्मशाला के हॉल में चले गए और फोन सुनने में व्यस्त हो गए। इसके बाद चुनाव अधिकारी राजीव जैन ने घोषित किया कि ये बैठक स्थगित की जाती है। जिला अध्यक्ष के नाम का फैसला बाद में किया जाएगा। नेता व कार्यकर्ता भौचक्क रह गए। कोई भी बैठक स्थगित होने के कारणों को समझ नहीं पाया। प्रदेश कार्यकारिणी के सदस्य एवं पूर्व जिला अध्यक्ष प्रो. केएल रिणवा से पूछा तो उनका कहना था कि वह खुद ही समझ नहीं पाए कि बैठक स्थगित करने का क्या मामला है।
प्रदेश अध्यक्ष और हाईकमान तय करेंगे तारीख
भाजपा के चुनाव अधिकारी एवं बेटी बचाओ-बेटी पढ़ाओ कार्यक्रम के प्रदेश संयोजक राजीव जैन ने इस पूरे संदर्भ में भास्कर को बताया कि उन्हें फोन पर यह सूचना मिली कि फिलहाल बैठक स्थगित कर दी जाए। कारण क्या है, इसका उन्हें कुछ नहीं पता। जिला अध्यक्ष का चुनाव की तारीख कब रखी जाएगी, इस पर बोलते हुए राजीव जैन ने कहा कि वह प्रदेशाध्यक्ष सुभाष बराला और संगठन मंत्री सुरेश भट्ट को अपनी रिपोर्ट देंगे। आगे तारीख की घोषणा भाजपा प्रदेशाध्यक्ष व हाईकमान की तरफ से ही होगी।
awa_Deva hin_Deva awa_Deva hin_Deva hin_Deva hin_Deva